35. schôdza NR SR - 8.deň - A. dopoludnia
Dátum: 2025-06-06
Poslanec: Kišš, Štefan (PS)
Druh vystúpenia: Vystúpenie v rozprave

17. Pekný deň všetkým. Vážený pán minister, kolegyne, kolegovia. Na úvod, na úvod dve také poznámky, resp. jedna príhoda, jedna aktualita. Príhoda je z finančného výboru, ktorý bol k tomuto bodu, kde sa stala taká, taká až bizarná vec, že vlastne koaliční poslanci, ktorí na tom výbore boli pri rokovaní k tomuto bodu, vlastne popreli čierne písmenká na bielom papieri. Tam som vystúpil ohľadom jedného, jedného grafu, ktorý tam je o tom, ako sa vyvíja dlh, ktorý v roku 2024, to je správa o záverečnom účte, čiže pohľad späť, v roku 2024 narástol o 3,7 percentuálneho bodu, v roku 2022 a 2023 klesol o 2,5 a o 2,1. No a ja som tam na túto vec nasvietil, sme sa o tom rozprávali, pán minister ako vravel, bol o tomto informovaný, a pán štátny tam akože sedel a bolo mu to trochu nepríjemné, lebo v rámci svojej nejakej kolegiality sa k tomu akože nechcel vôbec vyjadriť, ale to máte v materiáli napísané. Minulý rok narástol dlh o 3,7 percentuálneho bodu HDP. Predchádzajúce dva roky pritom klesal hrubý dlh. A pán minister urobil poznámku, že to bolo kvôli predzásobeniu v minulom roku, pretože ešte priaznivé podmienky, ARDAL si predzásobil cash. Okej. Akurát že ten dlh rastie aj v tomto roku, čiže vlastne len v jednom alebo v druhom roku, ale dokopy jednak v oboch rastie a za celé dva roky rastie a rýchlejšie, ako ste plánovali. A druhá poznámka pred tým, ako prejdem k tomu, čo som si aj pripravil, čo vám chcem povedať, a to si len chcem tuto otvoriť, dnes ráno vyšiel flash-údaj Štatistického úradu o štvrťročnom HDP. Tempo rastu slovenskej ekonomiky v prvom kvartáli spomalilo na 0,9 %, najpomalší medziročný rast za dva roky. Technicky - pán minister mal veľa technických pojmov vo svojej, vo svojej, vo svojom vystúpení - hospodárstvo ťahá naďalej domáca spotreba, vývoz sa vrátil k rastu, ale čo ma na tom najviac zaujalo, tretí štvrťrok za sebou klesal, klesali investície. V tomto prvom štvrťroku klesli o 8 %, po prepade v minulom štvrťroku na konci minulého roku klesli o 11,4 %. Inými slovami, investície na Slovensku idú, idú strmo nadol. A tuto nemôžte hovoriť o Amerike, o clách, ja neviem, o Nemecku, to je, to je vec, vec Slovenska. No. K tomu sa ešte mimochodom dostanem, ale teda svoje, svoje vystúpenie by som chcel štrukturovať okolo, okolo deviatich klamstiev ministra financií, ktoré prezentoval na tlačovej konferencii, keď ho cez kontrolný deň navštívil pán premiér, presnejšie prezentoval ich pán premiér, pán minister tam zaškrtával týchto deväť klamstiev na tabuli, ale teda mám za to, že ten podklad ste pripravili vy. (Reakcia z pléna.) Hneď sa k tomu dostanem. Presne. No. To prvé je, že stabilizácia rozvrátených financií bývalou vládou. No ako som povedal v úvode, ak toto je stabilita, tak ďakujem pekne. Vám dlh rastie doteraz a bude rásť, a to ešte rýchlejšie, ako ste predpokladali ešte pred pol rokom. V takzvanej správe o pokroku, ktorú dnes tiež ešte rokujeme na konci ministrových bodov, podľa mňa o pokroku je v tejto správe iba názov a ja rozumiem, prečo sa to tak volá, lebo to je jednotná nomenklatúra Európskej únie, ale teda veľmi o pokroku som sa tam nedozvedel, ale teda čo je podstatné, je, sú tam dáta alebo teda očakávania za budúcnosť a tie hovoria o tom, ako bude dlh naďalej rásť a bude rásť rýchlejšie, ako ste ešte pred pol rokom v rozpočte očakávali. A môžme tuná teraz hovoriť prepočty na HDP a tak, to je akože taká, taká klasika pri makroekonomických štatistikách. Ja som si to prerátal aj na, aj na občana. Dlh na konci roku 2023 na jedného občana, keď ste nastúpili vy do vlády, teda niekedy v októbri, v novembri, bolo, bol 12 500 eur, ku koncu roka 2024 stúpne na 4 300, teda stúpol. Čiže len doteraz to bolo o viac ako dva a pol tisíc, no a do konca vášho volebného obdobia, podľa teda dát, ktoré prezentuje minister financií, stúpli na 17-tisíc. Teda len za vaše obdobie narastie dlh na každého občana, mladí, starí, muži, ženy, dôchodcovia, batoľatá, všetci, 4 300 eur. A k tej, čo voláme Ficovej drahote, tak môžeme prirátať aj tento, aj tento Ficov dlh a len za toto volebné obdobie narastie o týchto, je táto cenovka 4 300 eur. A ja viem, že pre vás to nie je veľká suma, ale nech si každý občan preráta, ako dlho musí pracovať na to, aby zarobil 4 300 eur. Občan s priemernou mzdou musí na to pracovať tri mesiace. No a dlh rastie preto, lebo vy v skutočnosti nekonsolidujete, iba predstierate konsolidáciu. Toto už tiež vieme, ale aj v tom materiáli sa nachádzajú údaje o deficite, ktorý za dva a pol roka táto vláda nezníži. Keď ste nastúpili, 4,7 % v októbri roku ´23, do konca roku, tohto roku, za dva aj niečo rokov vládnutia je očakávaný deficit dnes niekde medzi 5 a 5,2 %. Tá očakávačka je zhoršená podľa Rady pre rozpočtovú zodpovednosť oproti tomu, čo predpokladá rozpočet. Budem rád, pán minister, ak nám vysvetlíte tie, tie dôvody, čo je, čo je v tej štruktúre alebo teda váš, vaše zrkadlo, Rada pre rozpočtovú zodpovednosť očakáva, očakáva päť, päťpercentný deficit. Klamstvo č. 2. Dôraz na zachovanie sociálneho štandardu. No ono to v tej logike SMER-u sa za sociálny štandard považuje, keď dajú ľuďom nejakú dávku. Síce nezarobili, ale rozdajú. Teda v tomto prípade, predpokladám alebo resp. vy to aj takto komunikujete, že to sú trináste dôchodky. Inými slovami, dôchodcom do jedného vrecka dávate a všetkým ľuďom z druhého vrecka vyberáte. A jedným z dôsledkov, ale veľmi vážnym je, že v roku 2024 po štrnástich rokoch vlád Roberta Fica je takmer milión ľudí pod alebo teda ohrozených chudobou. Takmer pätine občanov hrozí chudoba. A medziročne v minulom roku toto číslo počas vášho teda vládnutia narástlo o 38-tisíc. Pozrel som sa aj hlbšie, ako sa, ako sa to vykazuje, a teda tzv. jednočlenná domácnosť alebo teda občan, ktorý žije sám s príjmom 509 eur na mesiac, je človek ohrozený chudobou. Druhý rozmer... A takýchto ľudí je na Slovensku 780-tisíc. Druhý rozmer takzvanej závažnej materiálnej a sociálnej deprivácie tých ľudí je vyše 400-tisíc. Sú, to sú ľudia, ktorí si nemôžu dovoliť slušné bývanie, lieky, prístup ku vzdelaniu ani nehovorím, k základnej hygiene, jednoducho k úplne, úplne bazálnym veciam, ktoré človek potrebuje pre dôstojný život. A ja viem, že vy sa už neviete dočkať, kedy skončí táto schôdza, aby ste mohli ísť na dovolenky, ale, ale skoro milión ľudí na Slovensku na dovolenky nepôjde, pretože žije z mesiaca na mesiac a má ledva na svoju vlastnú obživu. A oni najviac, najviac cítia tú, to zdražovanie, tú, dôsledky vašej, vašej politiky. No a čo je pri tom najzarážajúcejšie, že ono to sú to vlastne väčšinou vaši voliči. Vy si hovoríte sociálni demokrati, na svoje, na seba si peniaze nájdete vždy, ale v skutočnosti ich beriete tým, ktorí sú na tom najhoršie. No a keď teda sa bavíme o sociálnom štandarde, tak sa pozrime, ako tento sociálny štandard ste v minulom roku aj rozpočtovými opatreniami dosiahli. Za prvé, drasticky ste zvýšili dépeháčku, tá spôsobila výrazný nárast inflácie, ktorá - teda pravidlá - najsilnejšie dopadá na nízkopríjmových a veľmi kozmeticky, aby som bol, aby som bol úplne, úplne korektný, pán Blcháč, to, to mohla, mohla zlepšiť tá zvýhodnená dépeháčka pre vybrané niektoré potraviny. Avšak ľudia si kupujú aj, aj iné veci ako vajíčka alebo chlieb, alebo čo všetko je medzi tými základnými, päťpercentnými potravinami, a to všetko ostatné zdraželo výrazne. Zaviedli ste transakčnú daň, ktorá je priam devastačná, likviduje firmy, likviduje investície, komplikuje život ľuďom, majú v tom jednak chaos, jednak ak dosahovali nejaké zisky, musia ich minúť na transakčnú daň, ak nedosahovali zisky, tak majú veľmi ťažký život a rozmýšľajú, či prežijú, čo sa týka svojho podnikania. No a nad rámec toho ste ešte predtým zvýšili zdravotné odvody pre podnikateľov aj pre zamestnancov, znížili ste odvod do II. piliera, pravdepodobne to spravíte znovu, to bude pokračovať tá najväčšia krádež Ficových vlád, ktorú, ktorú sme na Slovensku za jeho štrnásť rokov zažili. No a tak ďalej, dalo by sa pokračovať. Mimochodom ak teda by ste si chceli pozrieť, o koľko vás obral Robert Fico a jeho štyri vlády na dôchodkoch, ak ste, ak ste sporiteľom v II. pilieri, tak si môžte pozrieť na webovej stránke www.cenazafica.sk, vyrátať si, o koľko vás obral na dôchodku a tiež si tam môžte pozrieť, koľko sú všetky tie zbytočné výdavky, o ktorých tuná už veľakrát hovoríme, aj kolega Viskupič ich spomínal, minule ich veľmi, veľmi podrobne rozoberal, jednoducho to, čo ste zbytočne minuli a nepomohli tým občanom, má dnes cenovku a ktorá narastá, 5,5 miliardy eur. (Reakcia z pléna.) Škoda, škoda, no, mohli ste to použiť lepšie. (Reakcia z pléna.) Ja som bol vo vláde? (Povedané so smiechom. Reakcia z pléna.) Jaj, pán Karas, dobre, okej. (Reakcie z pléna.) A viete, aký je rozdiel medzi minister... viete, aký je rozdiel medzi minister, politik a úradník? (Zaznievanie gongu.) Ďakujem, ale ja s pánom Karasom rád podebatujem. Pán Karas totiž na výbore nehovorí nikdy nič. Jedine číta pozmeňováky, ktoré (reakcia z pléna), jedine číta pozmeňováky, ktoré mu nosí pán Kamenický. Ale ja s vami rád podebatujem, však veď môžme. (Reakcia z pléna.) Takže, ale domáca úloha č. 1, pán Karas (reakcia z pléna), ďakujem, prvá, prvá úloha, rozdiel medzi, medzi minister, politik a úradník, dobre? Dobre. Poďme ďalej, aby som to stihol. Klamstvo č. 3. Najlepšia dlhodobá udržateľnosť verejných financií od roku 2018. Pán minister, chybička, od roku 2019, ste si to mohli pozrieť, keď už ste takto sa rozhodli napekať. Takže od roku 2019. Áno, je pravda, že máme lepšiu dlhodobú udržateľnosť ako, ako sme mali v roku 2019. Ale viete, čo sa stalo v roku 2019? Siedmeho mája po tom, čo abdikoval vtedajší guvernér, minister financií, vtedajší, Peter Kažimír bol menovaný za guvernéra a ministrom financií sa 7. mája 2019 menovaním prezidenta stal Ladislav Kamenický. V roku 2019 výrazne narástla - technickým jazykom - dlhodobá udržateľnosť. Ťažko sa mi to ilustruje za pultíkom, toto by som najradšej ukázal na obrázku, ale ak by ste si to chceli pozrieť, tak v roku 2018 bola dlhodobá udržateľnosť 1,6. Teda bola na tom pásme nízke až stredné riziko a povedzme tak, že okej, z hľadiska dlhodobej udržateľnosti, a v roku 2019 stúpla na 4,9, na hranicu pásma takzvaného vysokého rizika dlhodobej udržateľnosti. A stalo sa to preto, lebo minister financií Kamenický, premiér Pellegrini schválili niekoľko opatrení, ktoré vtedy nezasiahli deficit, nezasiahli priamo rozpočet v roku, ale zasiahli dlhodobú udržateľnosť. Mnohé dôchodkové opatrenia, také, také systémové, ktoré, ktoré majú dlhodobý vplyv. A viete, dlhodobá udržateľnosť je aj o tom, či môžete s čistým svedomím povedať, že sa dočkajú ľudia dôstojnej budúcnosti a dôstojného dôchodku. Na základe takýchto dát vieme, že dnes, že ak by ste takto pokračovali ďalej, tak sa ho nedočkajú. A koniec koncov to vysvedčenie o tom, ako to s našou udržateľnosťou je, sme dostali aj od trhov a ratingových agentúr, a teda nebolo to dobré a k tomu sa dostanem hneď, o chvíľu. No ale každopádne oproti roku 2019 ste tú udržateľnosť mierne znížili zo 4,9 na 4,1. (Reakcia z pléna.) Šesť celá dva v roku 2023. (Reakcia z pléna.) Áno. A zo 4,9, odkedy ste vládli naposledy. (Reakcia z pléna.) No. A akými opatreniami? Okrem, okrem, okrem akože konsolidácie? (Prerušenie vystúpenia predsedajúcim.) Žiga, Peter, podpredseda NR SR 18. Pán poslanec Kišš, prosím, nediskutujte, hovorte k veci, lebo potom na vás reagujú, stáva sa z toho už potom diskusia (reakcie z pléna). Nemyslím si. Však hovorte všeobecne k veci, poukážte na... (Reakcia z pléna.) Pán Pročko, s vami sa nerozprávam momentálne. Pán poslanec Kišš, hovorte k téme, neoslovujte poslancov, lebo potom čakajte, čakáte reakciu a potom z toho tu vznikne debata. Myslel som si, že to bude také kultivované. Nečakal som od vás, že to budete takýmto spôsobom... Kišš, Štefan, poslanec NR SR 19. Okej. A ďakujem. Ale poviem vám, poviem vám dve poznámky, keď už teda, že mne to nevadí, lebo to je jediná diskusia, ktorú s ministrom mám. On, on zareaguje jedine na konci, keď už sa naňho nedá reagovať, do žiadnej relácie so mnou nejde, toto je jediná možnosť, kedy s ním môžem diskutovať. A na esemesky neodpovedá mimochodom, ale to je jedno. (Potlesk.) Klamstvo č. 4. Potvrdenie ratingov Slovenska. Že vraj nám všetky tri významné svetové agentúry potvrdili rating. No tak tuto mi odpálilo dekel, ako sa hovorí. Pán minister, vy máte analytikov u seba a veľmi schopných, väčšinu z nich poznám ešte zo svojich čias, ale od nich ste tento podklad nedostali, to mi je jasné, pretože toto klamstvo si viete overiť za jednu minútu googlenia. Jednoducho si dajte do Googlu rating Slovenska, ako sa menil, a zistíte, že dve z troch ratingoviek nám zhoršili rating, odkedy, odkedy nastúpila táto vláda. Agentúra Fitch zhoršila rating o jeden stupeň z A na A- v decembri 2023. Hneď po tom, ako ste nastúpili. Agentúra Moody´s zhoršila rating o jeden stupeň z A2 na A3 v decembri 2024, teda pred pol rokom. Na začiatku to neurobili, ešte vyhodnocovali, povedali, že okej, počkáme, o rok už zhoršili. Tretia agentúra Standard and Poor´s nezhoršila rating, ale zhoršila takzvaný výhľad. Teda ako keby sa priblížila k zhoršeniu ratingu, ale samotný rating, samotný rating to nezhoršilo. Udialo sa to v apríli 2025. Pár dní pred tým, ako ste toto prezentovali na tej, na tej tlačovke. Klamstvo č. 5. Úspešný predaj dlhopisov pre ľudí. A teraz tuto môžeme mať polemiku. Otázka je, čo znamená úspech. Ak je úspech množstvo, tak, tak potom uznávam, pretože predali ste, predali ste veľa a rýchlo. A teraz bez irónie a s úplnou vážnosťou chcem povedať, že to bol celkom výkon, ktorý sa vám podaril, a stojí to, stojí to za zmienku za to, že sa vám to takto podarilo jednak zmobilizovať ľudí alebo teda ešte predtým to technicky zorganizovať, zmobilizovať ľudí, ktorí to vykúpili za, myslím, že tri dni. Dokonca aj ja som si chcel kúpiť a som nestihol. Som sa chcel pochváliť pánovi ministrovi, ako verím, že nezbankrotujeme, ale, ale som nestihol. Ináč by som si ho kúpil. Ale teda z tohto pohľadu musím naozaj uznať, donútili ste message všetkým, ktorí si kúpili, tí dosiahli celkom, celkom dobrý deal. A takisto myslím si, že akékoľvek opatrenie, ktoré vláda robí, ktoré zlepší prístup občanov ku kapitálu, ku peniazom, ktoré zlepšuje ich finančnú gramotnosť, ako napríklad v tomto prípade, tak, tak stojí za zmienku a za pochvalu. Ale tá cena bola pomerne vysoká. A je to, ako som spomínal, dobrý deal pre tých ľudí, akurát že ten deal zaplatia všetci daňoví poplatníci, pretože ten, ten dvojročný dlhopis, ktorý, teda vláda mi to volá dva, ten dvojročný mal úrok 3 % a v tom čase sa naše dvojročné dlhopisy obchodovali za 2,3 %. Teda rozdiel 0,7. Ten druhý štvorročný dlhopis mal úrok 3,5 % alebo teda výnos pre občanov. A štvorročné dlhopisy predalo Slovensko, myslím, že tento alebo minulý týždeň z výnosov 2,5 %. Teda rozdiel, rozdiel 1 %. Čiže z pohľadu, z pohľadu štátu to bol drahý predaj. Z pohľadu tých, čo si kúpili, majú, majú pomerne solídny výnos na to, čo si kúpili. Klamstvo č. 6. Plnenie fiškálnych pravidiel. No a teraz tuto som ochotný uznať, že o tom môžeme polemizovať, pretože je pravda, že tie fiškálne pravidlá EÚ v tomto roku ste splnili. Čo ste nesplnili na začiatku, boli výdavkové limity, ktoré boli tiež predmetom fiškálnych pravidiel, ale medzi tým sa novelizovali fiškálne pravidlá v EÚ. Poskytli zľavu všetkým krajinám a do tej zľavy sa už Slovensko zmestilo. Ale čo je zaujímavé, a to stojí za pozornosť, je, že ako, ako a prečo sa zmenili tie pravidlá. Vzhľadom na rastúce obranné výdavky sa Európska únia rozhodla, dohodla teda na, so všetkými členskými štátmi, že poskytne zľavu, ak krajina míňa na obranu. No a tá zľava sa uplatňuje od roku 2021. Kedy Slovensko míňalo 1,5 % HDP. Ďalší rok ´22 alebo´23 už boli výdavky na obranu 2 % HDP. Teda pred vašou, pred tým, ako ste nastúpili. V ďalšom roku opäť 2 % a táto vláda si uplatnila tu tú, tých extra pol percenta navyše, avšak nezvýšila obranné výdavky. Zvýšila ju ešte, ešte minulá vláda, ich teda. Ale sú nastavené tak, že umožňujú túto zľavu uplatniť takto, takto spätne. No ale ako som povedal, tuto, tuto môžeme teda polemizovať. Som ochotný uznať, že ich nie je deväť, ale možno iba osem. No ale v každom prípade č. 7, boj proti daňovým únikom. Pán minister, ako sa zlepšujú, ako sa zlepšuje daňový výber? Pretože ako pozerám, tak pozerám, výber všetkých daní v skutočnosti klesá v pomere k ekonomike, samozrejme. Všetkých, DPH, DPPO, DPFO, všetkých. Stratégia, samozrejme, neexistuje, resp. minister financií s prezidentom finančnej správy ohlásili nejakú stratégiu na tlačovke. Niečo hovorili. Povedali, že bude QR kód, ale, ale nejaký dokument alebo nejaké, nejaké viditeľné kroky alebo ich odpočet sme zatiaľ nevideli. A ja by som vás teda rád aj vyzval, že ja som si tieto čísla musel, musel prerátať, pretože sú pomerne akože, možno netransparentné je silné slovo, ale veľmi ťažko sa dajú, sa dajú dohľadať, aký je vlastne aktuálny výber, výber daní, objektivizovaný teda, taký efektívny, za ktorý, za ktorý môže táto vláda. Alebo teda akákoľvek. A mne to vychádza, že všetky dane klesajú. Ale ak chcete, poďme, poďme sa o tom baviť, že kde vlastne máme tú stratégiu a ako, ako si tieto záväzky plníte. Klamstvo č. 8, výhodné podmienky pre živnostníkov a malé firmy. Mne to príde trošku odtrhnuté od reality. Neviem, či ste videli nejakého živnostníka aj naživo v poslednej dobe, keď si toto tvrdenie, ste si dovolili povedať. Ale skúste sa nabudúce spýtať napríklad robotníkov, ktorí budú montovať niečo u vás doma alebo, alebo na stavbe, aké výhodné podmienky ste im pripravili. Ja si teda nepamätám nejakú reformu podnikania žiadnej Ficovej vlády, ani, ani tejto. Namiesto toho, čo sme za posledný rok a pol videli, je transakčná daň a ten, ten chaos v dépeháčkach, ktorý dodnes majú podnikatelia. Hneď po nástupe vyššie zdravotné odvody a žiadne zjednodušenie podnikania. Nám tu ste dvakrát odmietli náš návrh v parlamente na elektronické daňové priznanie a 5-krát ste odmietli náš antibyrokratický balíček. No a napokon klamstvo č. 9. Že vraj ste rozostavali, rozinvestovali Slovensko. Podpora prílevu zahraničných investícií a rastu HDP. No tak hneď v úvode som rozprával o tej, o tej flešovke Štatistického úradu, ako sa nám znížil rast. V roku 2025 ešte pred ním teda, pred týmto flešom sa očakávalo 1,5 % HDP rast za celý rok. V Českej republike 3,6 teda o 2 % viac. Maďari 3,4, Poliaci 3,3. Celý, všetci naši susedia rastú o 2 % rýchlejšie. No a máme suverénne najnižší podiel zahraničných investícii v našom regióne. Kým Slovensko získalo zahraničný kapitál na úrovni 1 % HDP, teda asi miliarda plus, miliarda niečo, tak všetky krajiny v regióne majú 2,5 % HDP. A k tomu je teda tento obrázok z dopoludnia, lebo to boli, to boli dáta v minulom roku a tento obrázok dopĺňa ďalší pokles, ako som hovoril na začiatku. V poslednom štvrťroku minulého roka 11 %, prvý štvrťrok dáta, ktoré vyšli dnes, 7- 8 %, myslím, že 7,4 tam bolo. No. A čo mi ešte prišlo celkom vtipné, že vlastne vy pritom a bol som v relácii s jedným, s pánom Kalivodom, s poslancom za HLAS teda, ale že vy sa vlastne chválite, že aké ste priniesli investície a hovoríte o VOLVO a o GOSHION. Jak sa to číta? Japonsky, čínsky GOSHION. Však ale to sú investície, ktoré boli dohodnuté za minulej vlády, a vy teraz prezentujete, že ako vy ste priniesli investície. No tak sa pýtam, aké ďalšie investície ste priniesli? No a toto sú výsledky, ak hovoríte, že podporujete príval investícií, tak sa len vlastne usvedčujete, že sa vám to nedarí. A dávate ďalší dôkaz o tom, že najlepšie urobíte, keď, keď to položíte, pretože takýmto spôsobom sa ľudia na Slovensku nebudú mať lepšie. A vy nie ste sociálni demokrati, neznižujete dlh, nepomáhate ľuďom, nelákate zahraničné investície. Stále ste len takí bežní vládcovia karpatského typu, ktorí sa dostali k moci, objavili luxus, vyššie platy a užívajú si to. A tak veľmi sa bojíte, že, že by ste o ten luxus prišli, že ste, že ste kvôli tomu ochotní poprieť aj úplne, úplne jasné pravdy. Aj to, že keď sú napísané čiernymi písmenkami na bielom papieri. Ďakujem pekne.